
 për KËSHILLIN KOMBËTAR TË PUNËS DHE të ÇËSHTJEVE SOCIALE

Në zbatim të ligjit nr.7961, datë 12.7.1995 “Kodi i Punës” me propozimin e Ministrisë së Punës, Emigracionit, Përkrahjes Sociale dhe ish të Përndjekurve Politikë, Këshilli i Ministrave

V E N D O S I:

1. Ngritjen e Këshillit Kombëtar të Punës dhe të Çështjeve Sociale me qendër në Tiranë pranë ministrit të Punës, Emigracionit, Përkrahjes Sociale dhe ish të Përndjekurve Politikë.
2. Këshilli Kombëtar i Punës dhe i Çështjeve Sociale shqyrton dhe i bën propozime ministrit për çështje që kanë të bëjnë me interesa të përbashkët të punëdhënësve dhe të punëmarrësve, veçanërisht lidhur me politikat dhe legjislacionin e nxitjes së punësimit, formimin profesional, pagat në sektorin privat dhe shtetëror, sigurimet shoqërore, kushtet e punës, shëndetit dhe sigurimit në punë dhe çështjet sociale.
Me qëllim që të përgatisë konsultim të drejtë, Këshillit Kombëtar të Punës dhe Çështjeve Sociale i vihen në dispozicion nga organizatat e punëdhënësve dhe të punëmarrësve, si dhe nga administrata shtetërore të gjitha informacionet dhe të dhënat e nevojshme.
3. Këshilli Kombëtar i Punës dhe i Çështjeve Sociale përbëhet nga 25 anëtarë, 5 anëtarë përfaqësues të Qeverisë, 10 anëtarë përfaqësues të organizatave të punëdhënësve dhe 10 anëtarë përfaqësues të organizatave të punëmarrësve.
Këshilli kryesohet nga ministri i Punës, Emigracionit, Përkrahjes Sociale dhe ish të Përndjekurve Politikë.
Dy nënkryetarët caktohen respektivisht nga përfaqësuesit e punëdhënësve dhe punëmarrësve më të përfaqësuar dhe ricaktohen një herë në dy vjet. Anëtarët ricaktohen një herë në 4 vjet. Këshilli si rregull mblidhet jo më pak se një herë në vit, por ai mund të mblidhet edhe me kërkesën me shkrim drejtuar kryetarit të tij nga shumica e anëtarëve.
4. Këshilli i Ministrave emëron anëtarët - titullarë dhe anëtarë - kandidatë sipas propozimeve të bëra nga organizatat më të përfaqësuara të punëdhënësve dhe punëmarrësve. Propozimet në Këshillin e Ministrave paraqiten nga ministri i Punës.
Përfaqësuesit e Qeverisë në Këshillin Kombëtar të Punës dhe Çështjeve Sociale janë ministri i Punës, Emigracionit, Përkrahjes Sociale dhe ish të Përndjekurve Politikë, ministri i Financave, ministri i Shëndetësisë dhe i Mbrojtjes së Mjedisit, ministri i Arsimit dhe ministri i Drejtësisë.
Anëtarët-kandidatë marrin pjesë në seancat e Këshillit, në mungesë të anëtarëve-titullarë.
5. Këshilli Kombëtar i Punës dhe Çështjeve Sociale miraton rregulloren e brendshme të funksionimit të Këshillit.
Sekretariati i Këshillit sigurohet nga Ministria e Punës, Emigracionit, Përkrahjes Sociale dhe ish të Përndjekurve Politikë.
6. Pranë Këshillit Kombëtar të Punës dhe Çështjeve Sociale krijohen dhe funksionojnë komisionet trepalëshe të mëposhtme:
a) Komisioni i Nxitjes së Punësimit
b) Komisioni i Formimit Profesional
c) Komisioni i Pagave
d) Komisioni i Sigurimeve Shoqërore
e) Komisioni i Kushteve të Punës, Shëndetit dhe Sigurimit në Punë
f) Komisioni i Çështjeve Sociale.
7. Komisionet trepalëshe kanë për objekt të shqyrtojnë çështjet lidhur me fushat e tyre të kompetencës dhe t’i transmetojnë mendimet dhe konsultimet Këshillit Kombëtar të Punës dhe Çështjeve Sociale për:
a) orientimin dhe zbatimin e politikave shtetërore në fushat e veprimtarisë respektive të tyre;
b) projektligjet dhe projektvendimet e Qeverisë që kanë lidhje me fushat e veprimtarisë së tyre.
c) çështjet për të cilat i është drejtuar atyre për konsultim dhe mendim Këshilli Kombëtar i Punës dhe Çështjeve Sociale.
Për të arritur këta objektiva, çdo komision mund të ngrejë grupe pune, si dhe mund të thërrasë ekspertë të kualifikuar.
Sekretariati i secilit komision trepalësh do të sigurohet nga administratat respektive nën varësinë e Ministrisë së Punës, Emigracionit, Përkrahjes Sociale dhe ish të Përndjekurve Politikë.
8. Shpërblimi për pjesëmarrjen në mbledhjen e Këshillit Kombëtar të Punës dhe Çështjeve Sociale, si dhe të komisioneve për anëtarët bëhet në përputhje me legjislacionin në fuqi.
Ky vendim hyn në fuqi menjëherë.

